b'\n_START_ARTICLE_\nMossad\n_START_SECTION_\nPovijest\n_START_PARAGRAPH_\nMossad je locirao i oteo Adolfa Eichmanna 1960. godine u Argentini te ga prokrijum\xc4\x8dario u Izrael gdje je su\xc4\x91en i obje\xc5\xa1en. Metsada, Mossadov odjel za atentate je izveo niz ubojstava vo\xc4\x91a palentinskih militantnih pokreta i \xc4\x8dlanova teroristi\xc4\x8dkih skupina koji su prijetnja Izraelskoj dr\xc5\xbeavi._NEWLINE_Izraelski \xc5\xa1pijun Eli Cohen je kao glavni savjetnik sirijskog ministra obrane 1962. do 1965. godine otkrio pripreme sirijske vojske na Golanskoj visoravni \xc5\xa1to je bilo presudno za izraelsku pobjedu u \xc5\xa0estodnevnom ratu 1967. godine._NEWLINE_Nakon ubojstva izraelskih sporta\xc5\xa1a u M\xc3\xbcnchenskom masakru na Olimpijskim igrama 1972. godine u M\xc3\xbcnchenu Mossad je izvr\xc5\xa1io atentate na odgovorne za masakr._NEWLINE_Mossad je prikupio obavje\xc5\xa1tajne podatake za izvr\xc5\xa1enje Operacije Entebbe u kojoj je 200 izraelskih komandosa oslobodilo zato\xc4\x8dene taoce sa zra\xc4\x8dne luke Entebbe u Ugandi 1976. godine. Tom prilikom je kao zapovjednik izraelskih specijalaca poginuo Yonatan Netanyahu, stariji brat sada\xc5\xa1njeg izraelskog premijera Benjamina Netanyahua._NEWLINE_Mossad je dobavljao povjerljive informacije o ira\xc4\x8dkom nuklearnom reaktoru Ozirak koji je uni\xc5\xa1ten u izraelskom zra\xc4\x8dnom napadu 1981. godine_NEWLINE_Za vrijeme ravnatelja Meir Dagana, Mossad je bio uklju\xc4\x8den u prikupljanje informacija o sirijskom nuklearnom reaktoru koji je uni\xc5\xa1ten 2007. godine u napadu Izraelskog ratnog zrakoplovstva kao i u prikupljanje informacija, sabota\xc5\xbeu i atentate na znanstvenike koji su radili na iranskom nuklearnom programu. Mossad je osumnji\xc4\x8den za ubojstvo Mahmouda al-Mabhouha, vojnog zapovjednika Hamasa, 2010. godine u Dubaiju u Ujedinjenim Arapskim Emiratima kojom prilikom je nadzornim kamerama snimljeno 26 agenata Mossada ulju\xc4\x8denih u operaciju. Njihove slike je objavila policija u Dubaiju \xc5\xa1to je izazvalo neugodnost za Izrael i Mossad._NEWLINE_Od dolaska na \xc4\x8delo novog ravnatelja Yosija Cohena 2016. godine Mossad je do\xc5\xbeivio zna\xc4\x8dajan razvoj svojih sposobnosti, uz ve\xc4\x87i prora\xc4\x8dun i broj zaposlenika upotrebljava nove metode i tehnologije i izvr\xc5\xa1ava vi\xc5\xa1e obavje\xc5\xa1tajnih operacija nego prije. Mossad trenutno direktno zapo\xc5\xa1ljava preko 7000 ljudi te je druga najve\xc4\x87a obavje\xc5\xa1tajna slu\xc5\xbeba na Zapadu poslije ameri\xc4\x8dke CIA-e._NEWLINE_Prema rije\xc4\x8dima ravnatelja Cohena: "Mossad ima odgovornost posti\xc4\x87i apsolutnu nadmo\xc4\x87 u svijetu \xc5\xa1pijuna\xc5\xbee. Ne mo\xc5\xbeemo si dopustiti biti na drugom mjestu, bilo u ljudstvu, u kiberneti\xc4\x8dkoj obrani ili u na\xc5\xa1oj sposobnosti za prikupljanje informacija, u operacijama i u ljudstvu koje vodi operacije, u tehnologiji i zapovijedanju kao i u odno\xc5\xa1enju prema dobrobiti zaposlenika i ljudskih resursa."\n_START_SECTION_\nProra\xc4\x8dun\n_START_PARAGRAPH_\nU 2019. godini izraelski prora\xc4\x8dun za obavje\xc5\xa1tajne i sigurnosne slu\xc5\xbebe Mossad i Shabak iznosi oko 10 milijardi \xc5\xa1ekela \xc5\xa1to je oko 2,73 milijardi ameri\xc4\x8dkih dolara ili 18 milijardi kuna. To je pove\xc4\x87anje od 12% u odnosu na godinu dana ranije. U 2008. godini zajedni\xc4\x8dki prora\xc4\x8dun je iznosio 1,37 milijardi ameri\xc4\x8dkih dolara ili 9 milijardi kuna.'